Supertramp
Supertramp oli briti ansambel, mis asutati Londonis 1970. aastal. Ansambli laulude autorid olid peamiselt Roger Hodgson (laul, klahvpillid, kitarr) ja Rick Davies (laul, klahvpillid). Nende muusikat iseloomustab progressiivse roki ja popmuusika segamine. Nende helikeelele on iseloomulik ka Wurlitzeri elektriklaveri kasutamine. Ansambel tegutses aastatel 1970–1988, 1996–2002, 2010–2011 ja 2015. Suurima edu saavutas ansambel 1979. aastal ilmunud albumiga "Breakfast in America". Nende tuntuimate hittide seas on "The Logical Song", "Breakfast in America", "Goodbye Stranger", "Take the Long Way Home", "Dreamer" ja "Give a Little Bit".